## Miguel Barrachina: “La tòfona serà considerada cultiu agrícola i no forestal durant el període d’explotació”

*** El Ple del Consell ha aprovat un projecte de decret llei de mesures urgents per a la millora de la fiscalitat verda i el desenrotllament de l’activitat econòmica a la Comunitat Valenciana
* El conseller d’Agricultura assenyala que “este Consell treballa per a potenciar el cultiu de la tòfona a la Comunitat Valenciana, i a partir del pròxim 1 de gener s’aplicarà el nou criteri”**

El conseller d’Agricultura, Aigua, Ramaderia i Pesca, Miguel Barrachina, ha assegurat que “este Consell treballa per a potenciar el cultiu de la tòfona a la Comunitat Valenciana”, i ha avançat que “la tòfona serà considerada cultiu agrícola i no forestal”.

El Ple del Consell ha aprovat un projecte de decret llei de mesures urgents per a la millora de la fiscalitat verda i el desenrotllament de l’activitat econòmica a la Comunitat Valenciana.

El conseller ha destacat que “les plantacions tofoneres són una altra de les potencialitats del territori valencià, amb més de 2.000 hectàrees en tota la Comunitat Valenciana.

En este sentit, Barrachina ha explicat que “el sòl per al cultiu de tòfones mitjançant tècniques agrícoles serà considerat sòl agrícola temporal quan es desenrotlle sobre sòls forestals i exclusivament durant el període d’explotació, per a recobrar la condició de sòl forestal en cessar este cultiu”.

Miguel Barrachina ha valorat “l’indiscutible valor ecològic de la tòfona, ja que la seua producció es realitza amb arbres autòctons de la nostra Comunitat”, un cultiu sostenible que no incorpora adobaments minerals ni pesticides.

En este sentit, el conseller d’Agricultura ha afirmat que “des del Consell volem que l’agricultura de la Comunitat Valenciana continue sent competitiva, a més d’una senya d’identitat que ens diferencia i ens fa ser especials. Per esta raó, hem de treballar de manera incasable per a fer valdre tot el que produïx la nostra terra”.

Fecha: 25/12/2024